b'\n_START_ARTICLE_\nRde\xc4\x8deperka\n_START_SECTION_\nOpis\n_START_PARAGRAPH_\nRde\xc4\x8deperka ima visoko in bo\xc4\x8dno precej splo\xc5\xa1\xc4\x8deno telo, svoje ime pa je dobila po \xc5\xbeivo rde\xc4\x8dih plavutih, katerih barva se stopnjuje od korena do konic. Prsni in hrbtna plavut so obi\xc4\x8dajno bolj oran\xc5\xbene barve, na splo\xc5\xa1no pa je obarvanost in intenzivnost barve odvisna od okolja, v katerem riba \xc5\xbeivi. Ta vrsta ima majhna in navzgor usmerjena usta, o\xc4\x8di pa so rumeno rde\xc4\x8de barve. Luske med trebu\xc5\xa1nima in predrepno plavutjo se kon\xc4\x8dujejo v ostrem trebu\xc5\xa1nem robu, po \xc4\x8demer se med drugim lo\xc4\x8di od rde\xc4\x8deoke, ki ima ta del trebuha zaobljen. Po hrbtu je rde\xc4\x8deperka rjavo zelene do olivno sive barve, boki so ble\xc5\xa1\xc4\x8de\xc4\x8de medeno rumeni, trebuh pa je srebrno bel. Od rde\xc4\x8deoke se rde\xc4\x8deperka lo\xc5\xbei tudi po \xc5\xa1tevilu \xc5\xbearkov v hrbtni plavuti. Rde\xc4\x8deperka jih ima 8 ali 9, rde\xc4\x8deoka pa 10 do 12. Odrasli primerki rde\xc4\x8deperke zrastejo do 45\xc2\xa0cm v dol\xc5\xbeino, vrsta pa se hrani prete\xc5\xbeno z vodnimi \xc5\xbeu\xc5\xbeelkami, ki jih pobira z vodne gladine. V toplej\xc5\xa1ih mesecih, ko temperatura vode prese\xc5\xbee 18\xc2\xa0\xc2\xb0C se hrani tudi z vodnim rastlinjem. Drsti se od aprila do junija v jatah na obraslih plitvih obre\xc5\xbejih. Samci med drstitvijo dobijo po telesu drstne izpu\xc5\xa1\xc4\x8daje.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nRde\xc4\x8deperka se najraje zadr\xc5\xbeuje v \xc4\x8distih vodah, ki so gosto pora\xc5\xa1\xc4\x8dene z vodnim rastlinjem. Iz njenega naravnega okolja so to vrsto zanesli tudi na Irsko, v Zdru\xc5\xbeene dr\xc5\xbeave Amerike, Maroko, Madagaskar, Tunizijo, Novo Zelandijo, Kanado in v \xc5\xa0panijo. Na Novo Zelandijo so rde\xc4\x8deperko ilegalno prinesli v 60. letih 20. stoletja, danes pa je tam tako zelo raz\xc5\xa1irjena, da predstavlja resno gro\xc5\xbenjo naravnemu ekosistemu._NEWLINE_V Sloveniji je rde\xc4\x8deperka zanimiva riba za \xc5\xa1portni ribolov saj se na trnku dobro upira, ima pa tudi okusno meso.'